Komisjoni määrus (EÜ) nr 1234/2003,

10. juuli 2003,

millega muudetakse Euroopa Parlamendi ja nõukogu määruse (EÜ) nr 999/2001 I, IV ja XI lisa ning määrust (EÜ) nr 1326/2001 transmissiivse spongioosse entsefalopaatia ja loomasöötade osas

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivsete spongioossete entsefalopaatiate (TSE) vältimise, kontrolli ja likvideerimise eeskirjad, [1] viimati muudetud komisjoni määrusega (EÜ) nr 1139/2003, [2] eriti selle artiklit 23,

ning arvestades järgmist:

(1) Määruse (EÜ) nr 999/2001 artiklis 7 kehtestatakse teatavad loomasööta käsitlevad keelud. Komisjoni määrusega (EÜ) nr 1326/2001, [3] mida on muudetud määrusega (EÜ) nr 270/2002, [4] sätestatakse üleminekumeetmena, et määruse (EÜ) nr 999/2001 artiklit 7 ei kohaldata liikmesriigi suhtes enne, kui jõustub otsus selle liikmesriigi BSE-staatuse kohta ja ühenduse TSEdega seotud loomasöötasid käsitlevad sätted on selles liikmesriigis tõhusalt ellu viidud.

(2) Nõukogu 4. detsembri 2000. aasta otsusega 2000/766/EÜ, milles käsitletakse teatavaid transmissiivsete spongioossete entsefalopaatiate suhtes rakendatavaid kaitsemeetmeid ja loomsete valkude söödana kasutamist, [5] viimati muudetud komisjoni otsusega 2002/248/EÜ, [6] nähakse ette töödeldud loomsete valkude söötmise keelustamine toidu tootmiseks peetavatele, nuumatavatele või aretatavatele põllumajandusloomadele. Teatavatel tingimustel ei kohaldata seda keeldu mitmete töödeldud loomsete valkude, näiteks kalajahu, hüdrolüüsitud valkude ja kaltsiumdivesinikfosfaadi suhtes, mille kasutamisega ei kaasne TSEde ohtu ja mis ei takista järelevalvet valkude üle, millest võib tuleneda TSEde oht.

(3) Sellest tulenevalt kehtestati komisjoni 29. detsembri 2000. aasta otsusega 2001/9/EÜ kontrollimeetmete kohta, mis on vajalikud teatavaid transmissiivsete spongioossete entsefalopaatiate suhtes rakendatavaid kaitsemeetmeid ja loomsete valkude loomasöödana kasutamist käsitleva nõukogu otsuse 2000/766/EÜ rakendamiseks, [7] viimati muudetud otsusega 2002/248/EÜ, tingimused töödeldud loomsete valkude kasutamiseks loomasöödas juhtudel, mille suhtes ei kohaldata otsusega 2000/766/EÜ ettenähtud keeldu.

(4) Euroopa Parlamendi ja nõukogu 3. oktoobri 2002. aasta määrusega (EÜ) nr 1774/2002, millega sätestatakse muuks otstarbeks kui inimtoiduks ettenähtud loomseid kõrvalsaadusi käsitlevad sanitaareeskirjad, [8] mida on muudetud komisjoni määrusega (EÜ) nr 808/2003, [9] kehtestatakse loomade ja inimeste tervisekaitse eeskirjad loomsete kõrvalsaaduste kogumise, transpordi, ladustamise, käitlemise, töötlemise, kasutamise ja kõrvaldamise suhtes, sealhulgas tingimused loomsete kõrvalsaaduste kasutamiseks loomasöödas. Määrus jõustus 1. mail 2003.

(5) Võttes arvesse asjaolu, et kalajahu ja TSEde ohtu põhjustavate muude töödeldud loomsete valkude vahel on võimalik, ehkki keeruline, vahet teha ja et määrusega (EÜ) nr 1774/2002 kehtestati uued kõikide töödeldud loomsete valkude kontrollimist käsitlevad sätted, tuleks kalajahu kasutamise praegusi tingimusi, mis on sätestatud otsuses 2001/9/EÜ, lihtsustada.

(6) Juhtiv teaduskomitee märkis oma 17. septembri 1999. aasta liigisisest ringlust käsitlevas arvamuses, samuti oma 27. ja 28. novembri 2000. aasta arvamuses loomsete valkude põllumajandusloomade söödana kasutamise keelamise teadusliku aluse kohta, et puuduvad tõendid TSE loomuliku esinemise kohta mittemäletsejalistel toiduks tarvitatavatel põllumajandusloomadel, nagu sigadel ja kodulindudel.

(7) Mittemäletsejalistelt põllumajandusloomadelt pärinevate loomsete valkude kasutamine on praegu otsuste 2000/766/EÜ ja 2001/9/EÜ kohaselt keelatud või piiratud, kuna neid ei ole praeguste testide alusel võimalik eristada keelatud mäletsejaliste valkudest. Teatavad valgud ei ohusta siiski nakkust põhjustada võivate töödeldud loomsete valkude kontrollimist söödas ja seepärast tuleks lubada nende kasutamist loomasöödana.

(8) 6. ja 7. märtsil 2003 võttis juhtiv teaduskomitee vastu arvamuse ja aruande veisekontidest saadud kaltsiumdivesinikfosfaadi ja trikaltsiumfosfaadi loomasöödana ja väetisena kasutamise ohutuse kohta. Kuna trikaltsiumfosfaadiga – tingimusel, et selle töötlemine vastab teatavatele tingimustele – ei leita kaasnevat TSE ohtu ja kuna see ei ohusta nakkust tekitada võivate loomsete valkude kontrollimist, peaks trikaltsiumfosfaadi kasutamine olema lubatud.

(9) Selguse huvides ja kuna otsust liikmesriikide BSE-staatuse määramise kohta ei ole veel tehtud, tuleks otsuse 2000/766/EÜ sätteid kohaldada kõigi liikmesriikide suhtes, olenemata nende tulevasest BSE-staatusest. Lisaks tuleks nimetatud sätteid ajakohastada, et võtta arvesse määrust (EÜ) nr 1774/2002.

(10) Selleks et takistada BSE levikut potentsiaalselt saastatud töödeldud loomsete valkude kaudu kolmandatesse riikidesse ja et vältida nende tagasitoomist ühendusse pettuse teel, tuleks mäletsejalistelt pärinevate töödeldud loomsete valkude eksport keelata, välja arvatud juhul, kui neid kasutatakse lemmikloomatoidus.

(11) Kui leitakse vajalikud kontrollimeetmed ja asjakohased tõendid kehtivate sätete rahuldava kohaldamise kohta kõigis liikmesriikides on kättesaadavad, tuleks sätted, mis keelavad kalajahu kasutamise mäletsejaliste söödaks ning lindudelt ja sigadelt pärineva valgu kasutamise mittemäletsejaliste põllumajandusloomade söödaks, läbi vaadata.

(12) Seepärast tuleks määrust (EÜ) nr 999/2001 vastavalt muuta. Lisaks tuleks otsused 2000/766/EÜ ja 2001/9/EÜ kehtetuks tunnistada.

(13) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 999/2001 I, IV ja XI lisa muudetakse vastavalt käesoleva määruse lisale.

Artikkel 2

Määruse (EÜ) nr 1326/2001 artikli 1 punkt 2 jäetakse välja.

Artikkel 3

Otsused 2000/766/EÜ ja 2001/9/EÜ tunnistatakse kehtetuks. Viiteid kehtetuks tunnistatud otsustele käsitatakse viidetena käesolevale määrusele.

Artikkel 4

Käesolev määrus jõustub 1. septembril 2003.

Käesoleva määruse sätted vaadatakse läbi, pidades silmas uut teaduslikku tõendusmaterjali ja uusi kontrollimeetodeid.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 10. juuli 2003

Komisjoni nimel

komisjoni liige

David Byrne

[1] EÜT L 147, 31.5.2001, lk 1.

[2] ELT L 160, 28.6.2003, lk 22.

[3] EÜT L 177, 30.6.2001, lk 60.

[4] EÜT L 45, 15.2.2002, lk 4.

[5] EÜT L 306, 7.12.2000, lk 32.

[6] EÜT L 84, 28.3.2002, lk 71.

[7] EÜT L 2, 5.1.2001, lk 32.

[8] EÜT L 273, 10.10.2002, lk 1.

[9] ELT L 117, 13.5.2003, lk 1.

--------------------------------------------------

LISA

Määruse (EÜ) nr 999/2001 I, IV ja XI lisa muudetakse järgmiselt.

1. I lisa asendatakse järgmisega:

“I LISA

ERIMÄÄRATLUSED

1. Käesolevas määruses kohaldatakse järgmisi Euroopa Parlamendi ja nõukogu määruses (EÜ) nr 1774/2002, [1] Euroopa Parlamendi ja nõukogu määruses (EÜ) nr 178/2002 [2] ja nõukogu direktiivis 79/373/EMÜ [3] sätestatud mõisteid:

a) määrus (EÜ) nr 1774/2002:

i) põllumajandusloom artikli 2 lõike 1 punktis f;

ii) lemmikloomatoit I lisa punktis 41;

iii) töödeldud loomne valk I lisa punktis 42;

iv) želatiin I lisa punktis 26;

v) veretooted I lisa punktis 4;

vi) verejahu I lisa punktis 6; ning

vii) kalajahu I lisa punktis 24;

b) mõiste sööt määruse (EÜ) nr 178/2002 artikli 3 lõikes 4;

c) mõiste täissööt direktiivi 79/373/EMÜ artikli 2 punktis d.

2. Käesolevas määruses kasutatakse ka järgmisi mõisteid:

a) algupärane BSE juhtum – veiste spongioosse entsefalopaatia juhtum, mille puhul ei ole selgelt tõendatud nakatumine enne elusloomana importimist;

b) eraldatud rasvkude – tapmise ja tükeldamise käigus eraldatud sise- ja välisrasv, eelkõige veiste südame, rasviku ja neerude värske rasv ja lõikamishoonest pärit rasv;

c) kohort – rühm veiseid,

i) kes sündisid nakatunud veisega samas karjas 12 kuu jooksul enne või pärast nakatunud looma sündi; või

ii) keda mingil ajaperioodil nende esimese eluaasta jooksul kasvatati koos nakatunud veisega ja kes võivad olla saanud sama sööta, mis nakatunud veis oma esimese eluaasta jooksul.”

2. IV lisa asendatakse järgmisega:

“IV LISA

LOOMADE SÖÖTMINE

Artikli 7 lõikes 1 sätestatud keelu laiendamine

1. Artikli 7 lõikes 1 sätestatud keeldu laiendatakse:

a) järgmiste ainete söötmisele põllumajandusloomadele, v. a lihasööjatele karusloomadele:

a) töödeldud loomsed valgud;

b) mäletsejalistelt pärit želatiin;

c) veretooted;

d) hüdrolüüsitud valgud;

e) loomset päritolu kaltsiumdivesinikfosfaat ja trikaltsiumfosfaat;

f) punktides a–e loetletud valke sisaldav sööt;

b) loomsete valkude ja loomseid valke sisaldava sööda söötmisele mäletsejalistele.

2. I. Erandid artikli 7 lõigetes 1 ja 2 sätestatud keeldudest ja eritingimused erandite kohaldamiseks.

A. Artikli 7 lõigetes 1 ja 2 sätestatud keelde ei kohaldata:

a) mittemäletsejaliste söötmisele punktides i, ii ja iii osutatud valkudega ja nendest valkudest saadud söödaga, tingimusel et valke on vajaduse korral töödeldud kooskõlas määruse (EÜ) nr 1774/2002 artikliga 19:

i) kalajahu, kooskõlas punktis B sätestatud tingimustega;

ii) mittemäletsejalistelt loomadelt ja mäletsejaliste loomade toornahkadest saadud hüdrolüüsitud valgud kooskõlas punktis C sätestatud tingimustega;

iii) kaltsiumdivesinikfosfaat ja trikaltsiumfosfaat, kooskõlas punktis D sätestatud tingimustega;

b) mäletsejaliste söötmisele punktides i, ii ja iii osutatud valkudega ja nendest valkudest saadud toodetega, tingimusel et valke on vajaduse korral töödeldud kooskõlas määruse (EÜ) nr 1774/2002 artikliga 19:

i) piim, piimapõhised tooted ja ternespiim;

ii) munad ja munatooted;

iii) mittemäletsejalistelt saadud želatiin;

c) kalade söötmisele mittemäletsejalistelt saadud veretoodete ja verejahuga, tingimusel et neid on vajaduse korral töödeldud kooskõlas määruse (EÜ) nr 1774/2002 artikliga 19, ning nendest valkudest saadud söödaga kooskõlas punktis E sätestatud tingimustega.

B. Tingimused kalajahu ja kalajahu sisaldava sööda kasutamiseks mittemäletsejaliste põllumajandusloomade, v.a lihasööjate karusloomade toitmiseks.

a) Kalajahu tuleb toota töötlemisettevõtetes, mis tegelevad ainult kalast saadud toodete tootmisega ja mille on heaks kiitnud pädev asutus kooskõlas määruse (EÜ) nr 1774/2002 artikliga 17.

b) Enne ühenduse territooriumil vabasse ringlusse lubamist analüüsitakse iga imporditud kalajahu partiid vastavalt komisjoni direktiivile 98/88/EÜ. [*] EÜT L 318, 27.11.1998, lk 45.

c) Kalajahu sisaldavat sööta tuleb toota ettevõtetes, mis ei tooda mäletsejalistele mõeldud sööta ja millel on pädeva asutuse luba.

Erandina nendest tingimusest:

i) ei nõuta põllumajandusettevõtjatelt enda majapidamise tarbeks kalajahu sisaldavast söödast täissööda tootmiseks eriluba, kui nad:

- on registreeritud pädeva asutuse poolt,

- peavad ainult mittemäletsejalisi loomi,

- toodavad täissööta ainult samas ettevõttes kasutamiseks ja

- kui tootmises kasutatava kalajahu sisaldava sööda toorvalgusisaldus on alla 50 %;

ii) pädev asutus võib lubada mäletsejaliste sööda tootmist ettevõtetes, mis toodavad ka muude loomade jaoks kalajahu sisaldavat sööta tootvates ettevõtetes järgmistel tingimustel:

- mäletsejalistele mõeldud pakendamata ja pakendatud sööta toodetakse rajatistes, mis on füüsiliselt eraldatud rajatistest, kus toodetakse kalajahu sisaldavat sööta,

- mäletsejalistele mõeldud pakendamata sööta hoitakse ladustamise, transportimise ja pakendamise ajal rajatistes, mis on füüsiliselt eraldatud rajatistest, kus hoitakse pakendamata kalajahu ja kalajahu sisaldavat pakendamata sööta,

- kalajahu ostmist ja kasutamist ning kalajahu sisaldava sööda müüki käsitlev dokumentatsioon on pädevale asutusele vähemalt viie aasta jooksul kättesaadav ja

- mäletsejalistele mõeldud sööta kontrollitakse regulaarselt tagamaks, et see ei sisalda keelatud valke, sealhulgas kalajahu.

d) Kalajahu sisaldava sööda märgistusel ja saatedokumendil peavad olema selgelt kirjas sõnad "sisaldab kalajahu – ei tohi anda mäletsejalistele".

e) Kalajahu sisaldavat pakendamata sööta veetakse sõidukitega, milles samal ajal ei veeta mäletsejaliste sööta. Kui sõidukit kasutatakse edaspidi mäletsejalistele mõeldud sööda vedamiseks, tuleb seda ristnakatumise vältimiseks pädeva asutuse heakskiidetud korra kohaselt põhjalikult puhastada.

f) Kalajahu sisaldava sööda kasutamine ja ladustamine on keelatud põllumajandusettevõtetes, kus peetakse mäletsejalisi.

Erandina sellest tingimusest võib pädev asutus lubada kalajahu sisaldavaid tooteid kasutada ja ladustada põllumajandusettevõtetes, kus peetakse mäletsejalisi, kui ta on veendunud, et põllumajandusettevõttes rakendatakse meetmeid, et vältida kalajahu sisaldava sööda andmist mäletsejalistele.

C. Tingimused mittemäletsejalistelt ja mäletsejaliste toornahkadest saadud hüdrolüüsitud valkude ja neid valke sisaldava sööda kasutamiseks mittemäletsejaliste, v.a lihasööjate karusloomade toitmiseks.

a) Hüdrolüüsitud valke toodetakse töötlemisettevõtetes, mille on heaks kiitnud pädev asutus kooskõlas määruse (EÜ) nr 1774/2002 artikliga 17.

b) Hüdrolüüsitud valke sisaldavat loomatoitu toodetakse ainult ettevõtetes, mis ei valmista sööta mäletsejaliste jaoks ja millel on pädeva asutuse luba.

Erandina nendest tingimusest:

i) ei nõuta põllumajandusettevõtjatelt enda majapidamise tarbeks hüdrolüüsitud valke sisaldavast söödast täissööda tootmiseks eriluba, kui nad:

- on end registreerinud pädevas asutuses,

- peavad ainult mittemäletsejalisi loomi,

- toodavad täissööta ainult samas ettevõttes kasutamiseks ja

- kui tootmises kasutatava hüdrolüüsitud valke sisaldava sööda toorvalgusisaldus on alla 50 %;

ii) pädev asutus võib lubada mäletsejaliste sööda tootmist ettevõtetes, mis toodavad ka muude loomade jaoks hüdrolüüsitud valke sisaldavat sööta, järgmistel tingimustel:

- mäletsejalistele mõeldud pakendamata ja pakendatud sööta toodetakse rajatistes, mis on füüsiliselt eraldatud rajatistest, kus toodetakse hüdrolüüsitud valke sisaldavat sööta,

- mäletsejalistele mõeldud pakendamata sööta hoitakse ladustamise, transportimise ja pakendamise ajal rajatistes, mis on füüsiliselt eraldatud rajatistest, kus hoitakse pakendamata hüdrolüüsitud valke ja hüdrolüüsitud valke sisaldavat pakendamata sööta,

- hüdrolüüsitud valkude ostmist ja kasutamist ning hüdrolüüsitud valke sisaldava sööda müüki käsitlev dokumentatsioon on pädevale asutusele vähemalt viie aasta jooksul kättesaadav.

c) Hüdrolüüsitud valke sisaldava sööda märgistusel ja saatedokumendil peavad olema selgelt kirjas sõnad "sisaldab hüdrolüüsitud valke – ei tohi anda mäletsejalistele".

d) Hüdrolüüsitud valke sisaldavat pakendamata sööta veetakse sõidukitega, milles samal ajal ei veeta mäletsejaliste sööta. Kui sõidukit kasutatakse edaspidi mäletsejalistele mõeldud sööda vedamiseks, tuleb seda ristnakatumise vältimiseks pädeva asutuse heakskiidetud korra kohaselt põhjalikult puhastada.

e) Hüdrolüüsitud valke sisaldava sööda kasutamine ja ladustamine on keelatud põllumajandusettevõtetes, kus peetakse mäletsejalisi.

Erandina sellest tingimusest võib pädev asutus lubada hüdrolüüsitud valke sisaldavaid tooteid kasutada ja ladustada põllumajandusettevõtetes, kus peetakse mäletsejalisi, kui ta on veendunud, et põllumajandusettevõttes rakendatakse meetmeid, et vältida hüdrolüüsitud valke sisaldava sööda andmist mäletsejalistele.

D. Tingimused kaltsiumdivesinikfosfaadi, trikaltsiumfosfaadi ja neid sisaldava sööda kasutamiseks mittemäletsejaliste, v.a lihasööjate karusloomade toitmiseks.

a) Kaltsiumdivesinikfosfaati ja trikaltsiumfosfaati toodetakse töötlemisettevõtetes, mille on heaks kiitnud pädev asutus kooskõlas määruse (EÜ) nr 1774/2002 artikliga 17.

b) Kaltsiumdivesinikfosfaati ja trikaltsiumfosfaati sisaldavat sööta toodetakse ainult ettevõtetes, mis ei valmista sööta mäletsejaliste jaoks ja millel on pädeva asutuse luba.

Erandina nendest tingimusest:

i) ei nõuta põllumajandusettevõtjatelt enda majapidamise tarbeks kaltsiumdivesinikfosfaati ja trikaltsiumfosfaati sisaldavast söödast täissööda tootmiseks eriluba, kui nad:

- on end registreerinud pädevas asutuses,

- peavad ainult mittemäletsejalisi loomi,

- toodavad täissööta ainult samas põllumajandusettevõttes kasutamiseks ja

- kui tootmises kasutatava kaltsiumdivesinikfosfaati või trikaltsiumfosfaati sisaldavas söödas on üldfosforisisaldus alla 10 %;

ii) pädev asutus võib lubada mäletsejaliste sööda tootmist ettevõtetes, mis toodavad ka muude loomade jaoks kaltsiumdivesinikfosfaati ja trikaltsiumfosfaati sisaldavat sööta, järgmistel tingimustel:

- mäletsejalistele mõeldud pakendamata ja pakendatud sööta toodetakse rajatistes, mis on füüsiliselt eraldatud rajatistest, kus toodetakse kaltsiumdivesinikfosfaati või trikaltsiumfosfaati sisaldavat sööta,

- mäletsejalistele mõeldud pakendamata sööta hoitakse ladustamise, transportimise ja pakendamise ajal rajatistes, mis on füüsiliselt eraldatud rajatistest, kus hoitakse pakendamata kaltsiumdivesinikfosfaati ja trikaltsiumfosfaati ja kaltsiumdivesinikfosfaati ja trikaltsiumfosfaati sisaldavat pakendamata sööta,

- kaltsiumdivesinikfosfaadi või trikaltsiumfosfaadi ostmist ja kasutamist ning kaltsiumdivesinikfosfaati või trikaltsiumfosfaati sisaldava sööda müüki käsitlev dokumentatsioon on pädevale asutusele vähemalt viie aasta jooksul kättesaadav.

c) Kaltsiumdivesinikfosfaati või trikaltsiumfosfaati sisaldava sööda märgistusel ja saatedokumendil peavad olema selgelt kirjas sõnad "sisaldab kaltsiumdivesinikfosfaati/trikaltsiumfosfaati – ei tohi anda mäletsejalistele".

d) Kaltsiumdivesinikfosfaati või trikaltsiumfosfaati sisaldavat pakendamata sööta veetakse sõidukitega, milles samal ajal ei veeta mäletsejaliste sööta. Kui sõidukit kasutatakse edaspidi mäletsejalistele mõeldud sööda vedamiseks, tuleb seda ristnakatumise vältimiseks pädeva asutuse heakskiidetud korra kohaselt põhjalikult puhastada.

e) Kaltsiumdivesinikfosfaati või trikaltsiumfosfaati sisaldava sööda kasutamine ja ladustamine on keelatud põllumajandusettevõtetes, kus peetakse mäletsejalisi.

Erandina sellest tingimusest võib pädev asutus lubada kaltsiumdivesinikfosfaati või trikaltsiumfosfaati sisaldavat sööta kasutada ja ladustada põllumajandusettevõtetes, kus peetakse mäletsejalisi, kui ta on veendunud, et põllumajandusettevõttes rakendatakse meetmeid, et vältida kaltsiumdivesinikfosfaati või trikaltsiumfosfaati sisaldava sööda andmist mäletsejalistele.

E. Tingimused mittemäletsejalistelt saadud veretoodete, verejahu ja neid sisaldava sööda kasutamiseks kasvanduses peetavate kalade toitmiseks:

a) veri peab pärinema ELi heakskiidetud tapamajadest, kus ei tapeta mäletsejalisi ja mis on sellisena registreeritud, ja see tuleb transportida otse töötlemisettevõttesse, sõidukites, mida kasutatakse ainult mittemäletsejaliste vere transportimiseks. Kui sõidukit on kasutatud ka mäletsejaliste vere transportimiseks, peab pädev asutus seda pärast puhastamist ja enne mittemäletsejaliste vere transportimist kontrollima.

Erandina sellest tingimusest võib pädev asutus lubada kalasöödaks kasutatava verejahu ja veretoodete tootmiseks mõeldud mittemäletsejaliste verd koguvates tapamajades ka mäletsejaliste tapmist, kui nendes tapamajades on tunnustatud kontrollisüsteem. Kontrollisüsteem hõlmab vähemalt järgmisi tegureid:

- mittemäletsejalisi ja mäletsejalisi tapetakse eri kohtades,

- mittemäletsejaliste verd kogutakse, ladustatakse, transporditakse ja pakendatakse rajatistes, mis on füüsiliselt eraldatud rajatistest, kus kogutakse, ladustatakse, transporditakse ja pakendatakse mäletsejaliste verd,

- mittemäletsejaliste verest võetakse pidevalt proove ja seda analüüsitakse, et kontrollida, ega selles ei leidu mäletsejalistelt saadud valke;

b) veretooteid ja verejahu toodetakse ettevõttes, kus töödeldakse ainult mittemäletsejaliste verd ja millel on pädeva asutuse luba kooskõlas määruse (EÜ) nr 1774/2002 artikliga 17.

Erandina sellest tingimusest võib pädev asutus lubada toota kalasöödaks kasutatavate veretoodete tootmist mäletsejaliste verd töötlevates ettevõtetes, kui nendes on ristnakatumise vältimiseks tunnustatud kontrollisüsteem. Kontrollisüsteem hõlmab vähemalt järgmisi tegureid:

- mittemäletsejaliste vere töötlemine toimub suletud süsteemina ja on füüsiliselt eraldatud mäletsejaliste vere töötlemisest,

- mittemäletsejalistelt saadud pakendamata toormaterjali ja pakendamata lõpptoodete transportimine, ladustamine ja pakendamine toimub rajatistes, mis on füüsiliselt eraldatud rajatistest, kus ladustatakse, transporditakse ja pakendatakse mäletsejalistelt saadud pakendamata toormaterjali ja pakendamata lõpptooteid, ja

- mittemäletsejaliste verest saadud toodetest võetakse pidevalt proove ja seda analüüsitakse, et kontrollida, ega selles ei leidu mäletsejalistelt saadud valke;

c) veretooteid või verejahu sisaldavat sööta toodetakse kalasööta tootvates ettevõtetes, kus ei valmistata muude põllumajandusloomade, v.a lihasööjate karusloomade jaoks mõeldud sööta, ja millel on pädeva asutuse luba.

d) veretooteid või verejahu sisaldava sööda märgistusel, saatedokumendil või veterinaarsertifikaadil peavad olema selgelt kirjas sõnad "sisaldab veretooteid – tohib anda ainult kaladele" või "sisaldab verejahu – tohib anda ainult kaladele";

e) veretooteid või verejahu sisaldava pakendamata kalasööda transportimiseks kasutatavaid sõidukeid ei tohi kasutada muudele põllumajandusloomadele, v.a lihasööjatele karusloomadele mõeldud sööda transportimiseks, välja arvatud juhul, kui sõidukit on pärast puhastamist lastud kontrollida pädeval asutusel;

f) veretooteid või verejahu sisaldava kalasööda kasutamine ja ladustamine on keelatud põllumajandusettevõtetes, kus peetakse ka muid põllumajandusloomi, v.a lihasööjaid karusloomi.

3. II. Üldised rakendustingimused

A. Liikmesriigid teevad 60 päeva jooksul alates käesoleva määruse jõustumisest teistele liikmesriikidele ja komisjonile kättesaadavaks ajakohastatud loetelu ELi heakskiidetud tapamajadest, mis on registreeritud tapamajadena, kus ei tapeta mäletsejalisi, hüdrolüüsitud valke, kaltsiumdivesinikfosfaati ja trikaltsiumfosfaati, kalajahu, veretooteid ja verejahu tootvatest heakskiidetud töötlemisettevõtetest ning nimetatud valke sisaldava sööda tootmiseks loa saanud ettevõtetest, v.a enda majapidamise tarbeks sööta valmistavad põllumajandusettevõtjad, mille tegevus vastab käesolevas määruses kehtestatud tingimustele. Kõikidest kõnealuses loetelus tehtud muudatustest teatatakse viivitamata teistele liikmesriikidele ja komisjonile.

B. a) a) Pakendamata töödeldud loomseid valke, v.a kalajahu, ja neid valke sisaldavat pakendamata sööta ladustatakse ja transporditakse spetsiaalselt selleks ettenähtud rajatistes ja sõidukites. Ladu või sõidukit võib muudel eesmärkidel kasutada ainult juhul, kui pädev asutus on seda pärast puhastamist kontrollinud.

b) Pakendamata kalajahu, I osa punkti A alapunkti a alapunktis ii osutatud pakendamata hüdrolüüsitud valke, I osa punkti A alapunkti a alapunktis iii osutatud pakendamata kaltsiumdivesinikfosfaati ja trikaltsiumfosfaati ning I osa punkti A alapunktis c osutatud verejahu ja veretooteid ladustatakse ja transporditakse spetsiaalselt selleks ettenähtud ladudes ja sõidukites.

c) Erandina punktist b:

i) võib ladusid või sõidukeid kasutada sama valku sisaldava sööda ladustamiseks või transportimiseks;

ii) ladu või sõidukit võib muudel eesmärkidel kasutada juhul, kui pädev asutus on seda pärast puhastamist kontrollinud; ning

iii) kalajahu transportivaid sõidukeid võib kasutada muudel eesmärkidel, kui ettevõttes on ristnakatumise vältimiseks pädeva asutuse tunnustatud kontrollisüsteem. Kontrollisüsteem hõlmab vähemalt järgmisi tegureid:

- arvestusdokumendid transporditava materjali ja sõiduki puhastamise kohta ja

- transporditavast materjalist korrapärane proovide võtmine ja nende analüüsimine, et kontrollida, ega selles ei sisaldu kalajahu.

Pädev asutus viib läbi sagedasi pistelisi kontrolle, et kontrollida kontrollikava nõuetekohast rakendamist.

C. Töödeldud loomseid valke, v.a kalajahu või mittemäletsejalistelt saadud verejahu, ja mäletsejalistelt saadud veretooteid sisaldavat sööta, sealhulgas lemmikloomatoitu, ei toodeta põllumajandusloomadele, v.a lihasööjatele karusloomadele sööta tootvates ettevõtetes.

Lemmikloomatoitu ja lihasööjatele karusloomadele mõeldud sööta, mis sisaldab kalajahu, I osa punkti A alapunkti a alapunktis ii osutatud hüdrolüüsitud valke, I osa punkti A alapunkti a alapunktis iii osutatud kaltsiumdivesinikfosfaati ja trikaltsiumfosfaati või I osa punkti A alapunktis c osutatud verejahu ja veretooteid toodetakse ja transporditakse kooskõlas I osa punkti B alapunktide c ja e, punkti C alapunktide b ja d, punkti D alapunktide b ja d ning punkti E alapunktide c ja e sätetega.

D. Mäletsejalistelt saadud töödeldud loomsete valkude ja neid valke sisaldavate toodete eksport kolmandatesse riikidesse on keelatud.

Muude töödeldud loomsete valkude ja veretoodete ning neid valke sisaldavate toodete eksport on lubatud ainult järgmistel tingimustel:

- nende kasutamisotstarve ei ole artikliga 7 keelatud,

- kolmanda riigiga sõlmitakse enne eksportimist kirjalik leping, milles kolmas riik kohustub pidama kinni lõppkasutusest ja hoiduma töödeldud loomsete valkude, veretoodete ja neid valke sisaldavate toodete reeksportimisest artikliga 7 keelatud eesmärkidel.

Sellist eksporti lubavad liikmesriigid teatavad komisjonile ja teistele liikmesriikidele alalise toiduahela ja loomatervishoiu komitee raames kõik käesoleva määruse tõhusaks rakendamiseks asjaomase kolmanda riigiga kokkulepitud tingimused.

Käesoleva punktiga ettenähtud meetmeid ei kohaldata punktis B sätestatud tingimustele vastava kalajahu, seda sisaldavate toodete ega lemmikloomatoidu suhtes.

E. Kooskõlas nõukogu direktiiviga 95/53/EÜ [**] EÜT L 265, 5.11.1995, lk 17. teostab pädev asutus kogu tootmis- ja turustamisahela vältel dokumentide kontrolle ja füüsilisi kontrolle, sealhulgas söödateste, et kontrollida nimetatud direktiivi ja käesoleva määruse sätete järgimist. Keelatud loomsete valkude leidmise korral kohaldatakse nõukogu direktiivi 95/53/EÜ.

F. Käesolevas lisa käsitletud sööda suhtes kohaldatakse määruse (EÜ) nr 1774/2002 töödeldud loomsete valkude tootmist ja kasutamist käsitlevaid sätteid.”

3. XI lisast jäetakse C osa välja.

[1] EÜT L 273, 10.10.2002, lk 1.

[2] EÜT L 31, 1.2.2002, lk 1.

[3] EÜT L 86, 6.4.1979, lk 30.

--------------------------------------------------